Man City dra weer die ligakroon - Sport - Republikein
Tuesday, May 26th, 14:12:03
Manchester City se sokkerspan het Sondag die Engelse Premierliga met 'n oorwinning van 4-1 oor Brighton & Hove Albion beklink nadat hy 'n laaste, felle aanslag van Liverpool afgeweer het.
City het die seisoen met 98 punte afgesluit, net twee punte minder as verlede seisoen se rekordgetal van 100, nadat Liverpool die deur probeer oophou het met 'n sege van 2-0 oor Wolverhampton Wanderers op Anfield.
Liverpool het op 97 punte afgesluit – die meeste nóg deur 'n span wat tweede in die liga geëindig het.
Liverpool se knaende vasberadenheid het daarvoor gesorg dat Man City 14 agtereenvolgende oorwinnings moes behaal om die eerste klub die afgelope dekade te word om die titel te behou.
Doele deur Sergio Aguero, Aymeric Laporte, Riyad Mahrez en Ilkay Guendogan het aan City 'n maklike oorwinning besorg nadat Glenn Murray se kopskoot in die 27ste minuut die Man City-ondersteuners byna die ritteltit gegee het.
Maar City het net 83 sekondes later met 'n doel teruggeslaan om weer die hef in die hand te kry en Liverpool se titeldrome te beëindig.
Liverpool, wat voor Sondag se laaste wedstryd teen Wolves net een punt agter City was, het aan 'n laaste sprankie hoop geklou.
Maar nadat City se Mahrez in die 72ste minuut die bal met 'n kanonskoot verby Brighton se doelwagter Mathew Ryan geskop het, is die vreugdevure aangesteek.
Man City het nou vier ligatitels in agt seisoene gewen, maar City se kaptein, Vincent Kompany, sê Sondag se sege was allerweë die soetste.
"Sonder twyfel, dit was ook die strafste ooit. Ek wil dit nie invryf nie, maar Liverpool het nie verdien om te verloor nie," het Kompany gesê.
City se Spaanse afrigter, Pep Guardiola, kan nou die eerste afrigter word wat 'n unieke Engelse driekuns behaal indien City Saterdag vir Watford in die eindstryd van die FA Cup klop.
Guardiola se span het reeds die Ligabeker verower.
• Chelsea (72 punte) en Leicester City het Sondag met 0-0 gelykop gespeel, maar dit was genoeg om aan Chelsea die derde plek op die puntelys te besorg.
Tottenham Hotspur (71) het vierde geëindig ná sy gelykopuitslag van 2-2 teen Everton.
Arsenal (70) het vyfde geëindig ná 'n oorwinning van 3-1 oor Burnley. Manchester United (66), wat met 2-0 deur Cardiff City geklop is, het sesde geëindig.